ועדת החוקה, חוק ומשפט, כנסת 15, פרוטוקול מספר 224, 2000-12-06 10:00

אמנון רובינשטיין: אני פותח את הישיבה השנייה של ועדת החוקה, חוק ומשפט.

אמנון רובינשטיין: אנחנו ממשיכים בדיון של הצעת החוק של חברת הכנסת יהודית נאות וקבוצת חברי כנסת.

אמנון רובינשטיין: נדמה לי ששלושה או ארבעה סעיפים נותרו להכרעה.

אמנון רובינשטיין: יש למשרד המשפטים נוסחים מוסכמים?

סיגל קוגוט: נקרא אותם, ותגידו אם אתם מסכימים.

סיגל קוגוט: היה ויכוח גדול על חיילים וילדים, ואנחנו כתבנו דבר שאנחנו יכולים לחיות אתו, יכול להיות שגם אתם תוכלו לחיות אתו.

אמנון רובינשטיין: הצבענו על חיילים וילדים.

יהודית נאות: אמרנו שהם ינסחו את הסעיף, וצריך לבדוק אם הניסוח נכון.

אמנון רובינשטיין: תקראי את הניסוח.

סיגל קוגוט: הנוסח הוא בעקבות הדיון בוועדה ולאו דווקא דברים שמלכתחילה היינו מציעים.

סיגל קוגוט: מה שכן, היינו מציעים לנקות את חוק הבחירות מסעיפים שהם לא רלוונטיים ואנכרוניסטיים.

סיגל קוגוט: למשל, אנחנו מציעים לבטל את סעיף 3 וסעיף 4, שעניינם איסור תעמולה בסיועם של כלי שייט או רמקולים ודברים מהסוג הזה, כי היום זה כבר לא רלוונטי.

יהושע שופמן: סעיף 1 הוא ביטול סעיף 3.

יהושע שופמן: אני אקרא את סעיף 3: "לא תהא תעמולת בחירות באמצעות שימוש בכלי טייס או בכלי שייט.

יהושע שופמן: " אין בזה צורך.

שאול יהלום: לא הבנתי מה השתנה במדינה?

שאול יהלום: אם אתה רוצה לבטל את האיסור, תבטל, אבל לא הבנתי את הנימוק שזה לא רלוונטי.

יהושע שופמן: בשנת 1959 חשבו, ככל הנראה, שצריך למנוע סוגי תעמולה שהם יקרים מדי.

יהושע שופמן: היום פרסום מודעות בעיתון זה יכול להיות יותר יקר מאשר כלי טייס שעובר מעל חוף תל-אביב.

יהושע שופמן: יש היגיון לומר שהמפלגה תכלכל את ענייניה כראות עיניה, היא תחליט במה להשקיע ובמה לא להשקיע.

יהושע שופמן: אם מישהו רוצה לשים שלט על דאון, שישים שלט על דאון, ובלבד שחוקי התעופה מאפשרים זאת.

שאול יהלום: נניח שיש בעיתונות הגבלה על 40 אינץ' - זה נשאר.

שאול יהלום: נניח שבעיתונות יש מגבלה על מודעה אחת ביום של מפלגה - זה נשאר.

שאול יהלום: אז מה ההיגיון?

שאול יהלום: הרי גם כאן אתה יכול להגיד שאם המפלגה רוצה לוותר על כלי טייס או רוצה לוותר על צמתים או רוצה לוותר על ארגון היא יכולה למלא את העיתונות במודעות.

אמנון רובינשטיין: אני לא רוצה שנרחיב את זה.

אמנון רובינשטיין: יש הצעת חוק של יהודית נאות שהתחלנו לדון בא.

אמנון רובינשטיין: אם רוצים הצעת חוק נוספת, שיציעו הצעת חוק.

שאול יהלום: למה לבטל את העניין של טייס?

אמנון רובינשטיין: אני תומך בדעתך, לא שמת לב לזה.

אמנון רובינשטיין: בישיבה הזאת נדון רק בהצעת החוק של חברת הכנסת נאות.

יהודית נאות: מה זה סעיף 4?

סיגל קוגוט: רמקול.

סיגל קוגוט: גם בעניין הרמקול אתם רוצים לא לדון.

סיגל קוגוט: זה כל כך מגוחך עניין הרמקול.

אמנון רובינשטיין: אנשי משרד המשפטים, אנחנו עוסקים היום בנושא כל כך מורכב ומסובך, אל תוסיפו נושאים.

אמנון רובינשטיין: אנחנו נקיים ישיבה מיוחדת על עניין דרכי תעמולה.

שאול יהלום: למה עניין הרמקול לא היה מגוחך לפני 10 שנים?

סיגל קוגוט: איסור תעמולה ברמקול.

שאול יהלום: תסבירי את ההיגיון.

שאול יהלום: מה השתנה?

אמנון רובינשטיין: כי לא היה דיון.

יהודית נאות: רק השופט מצא ישב וכתב דוח מניסיונו מה הדברים שהם פאסה.

יהודית נאות: זו הסיבה היחידה.

שלמה שהם: שאול יהלום, עניין הרמקול לא היה הגיוני אז, וזה לא הגיוני היום.

שאול יהלום: רמקול אולי, אבל כלי טייס זה כן הגיוני.

שאול יהלום: זה לא נכון מה שהסבירה הגברת קוגוט, אנחנו עוסקים תחת הצל של כל נושא העמותות.

שאול יהלום: ההיגיון של העמותות אומר שבזבזו הרבה כסף על מטוסים וכן הלאה, ובסוף היו צריכים עוד כסף בשביל שלטי חוצות, ולכן עשו עמותות.

שאול יהלום: אם אתה מצניע את העבודה, לא יצטרכו גם עמותות.

שאול יהלום: אל תשכור מטוס, ותעשה מודעה של 40 אינץ'.

שאול יהלום: אחרת אין סיבה שהכול יהיה בלתי-מוגבל.

שאול יהלום: למה 40 אינץ' משאירים, כשאני רוצה 80 אינץ'?

אמנון רובינשטיין: שאול יהלום, אני לא רוצה לדון בזה כעת.

אמנון רובינשטיין: האם יש ניסוח לעובדת מותו או פציעתו של אדם?

סיגל קוגוט: אנחנו מבטלים את עניין טייס ושייט.

סיגל קוגוט: ומה לגבי הרמקול?

אמנון רובינשטיין: כל מה שלא היה בישיבה הקודמת, אני לא רוצה לדבר עליו.

סיגל קוגוט: אני קוראת את הנוסח שאנחנו מציעים.

סיגל קוגוט: (קוראת נוסח הצעת משרד המשפטים לסעיף 2ב, מתאריך 5 בדצמבר 2000, להצעת חוק הבחירות (דרכי תעמולה) (תיקון - דרכי תעמולה), התש"ס-2000, של חברת הכנסת יהודית נאות וקבוצת חברי כנסת).

שאול יהלום: מה ההגדרה בחוק לבן-משפחה?

שאול יהלום: אבא של אדם מתנגד ואחיו מסכים, מה קורה?

סיגל קוגוט: מספיק שאחד מהם.

שאול יהלום: את לא רוצה את השלילה, את רוצה את ההסכמה.

שאול יהלום: האם בן-משפחה זה הנכד השלישי מהדוד הרביעי?

סיגל קוגוט: בן-משפחה זה מי שהיתה אשתו או מי שהיה בעלה, ילדו, בכלל זה ילד חורג או ילד מאומץ עד גיל מסוים, הוריו, אחיו או אחותו.

שאול יהלום: מספיק שאחד יסכים ושמונה מתנגדים?

סיגל קוגוט: לא הולכים לחפש שמונה.

יהודית נאות: בחוק משפחות חיילים שנספו יש ההגדרה מי הוא בן-משפחה, אותו דבר בחוק התגמולים לנפגעי פעולות איבה, יש הגדרה מי זה בן-משפחה.

יהודית נאות: כתבתי בהצעת החוק שלי לפי ההגדרה בחוקים האלה.

אמנון רובינשטיין: שאול יהלום, בבקשה.

שאול יהלום: דבר ראשון, בעניין הנפגעים אני מסכים, רק שיש כאן בעיה עם בן משפחה.

שאול יהלום: ניקח מקרה שהאח מסכים ושני ההורים מתנגדים.

אמנון רובינשטיין: האלמנה מתנגדת.

שאול יהלום: האלמנה מתנגדת והבן מסכים.

שאול יהלום: אני מסכים שלא צריך להקשות על המפלגות ומספיק שאחד יסכים, אבל צריך למצוא מחסום שאם פתאום הורים ואלמנה אומרים לא, ורק הבן מסכים, אז בכל זאת אסור.

שאול יהלום: צריך למצוא איזה מנגנון.

שאול יהלום: דבר שני, בנושא צה"ל.

שאול יהלום: אני מסכים עם אווירת ההקלה, כמו שאמרה חברת הכנסת נאות לפני שהתחילה הישיבה.

שאול יהלום: מה מטרת הסעיף?

שאול יהלום: שלא ייווצר זיהוי בן החייל לבין המפלגה, זו הכוונה.

שאול יהלום: הרי אם אני אומר שאני נגד פטור גורף של בני ישיבות, אז אני רוצה שיידעו שאני מזדהה עם צה"ל וקורא לגיוס, אלא שאומרים: אל תביאו חיילים שיגידו "אני מפד"ל".

ציפי לבני: הסעיף מדבר על זיהוי ולא על הזדהות.

אמנון רובינשטיין: הניסוח של משרד המשפטים לסעיף הזה, זה כבר הצמצום.

יהודית נאות: אני רציתי לכתוב "בצבא ההגנה לישראל או בחייליו", שאתה לא תצלם חייל באקראי ותסכים אתו בלי שהוא יודע שזה לתעמולת המפד"ל, כאילו כל חיילי צה"ל הם רק בעד המפד"ל.

שאול יהלום: אני מסכים לזה, אבל צריך לדייק.

שאול יהלום: השופט יכול להגיד שזיהוי והזדהות זה אותו דבר.

שאול יהלום: מה שאמרה חברת הכנסת לבני הוא נכון.

שאול יהלום: אנחנו צריכים ליצור מצב שאם אני מזדהה עם הצבא וכל כולי צבא ומחנך לצבא ואומר "תצביעו מפד"ל נגד אלה שמשתמטים", זה מותר לי וכן להראות תמונה של מצעד צה"ל ברקע אחרת אף אחד לא יקשיב.

שאול יהלום: אני לא יכול, למשל, להראות את אופיר פינס במדים ולהגיד: אני חייל בעד מפלגת העבודה.

אופיר פינס-פז: מה שאתה אומר לא כתוב בחוק.

שלמה שהם: הניסוח רחב מאוד.

שאול יהלום: אני רוצה לצמצם.

ציפי לבני: דבר ראשון, אני רוצה להתייחס ל"עובדת פציעתו או מותו של איש כוחות הביטחון".

ציפי לבני: אני מניחה שהכוונה היתה שלא ייעשה שימוש בשם או בתמונה של אדם.

ציפי לבני: הניסוח כרגע מדבר על עובדת פציעתו או מותו, וצריך לזכור שחלק ממערכות הבחירות יהיו קשורות בטרור ובעובדת פציעתם או מותם של אנשים.

ציפי לבני: אני מסכימה עם הכוונה שלא יהיה שימוש בחללים או בתמונות של פצועים בלי שמישהו מבני משפחתם הסכים לכך, למרות שאני חושבת שזה מזעזע שמצלמים אותם כך.

ציפי לבני: הניסוח עלול להתפרש כאילו אי-אפשר לעשות שימוש בעובדה, ואת זה צריך לתקן.

ציפי לבני: עובדת הטרור ועובדת הפיגוע זה דבר שאפשר להשתמש בו, אי-אפשר להשתמש בתמונה או לציין את השם או לזהות את האדם.

סיגל קוגוט: זה מה שכתוב.

שלמה שהם: תמחקי את המילה "בעובדת".

תכתבי: לעניין בן-המשפחה, גם אני חושבת שזה לא ברור.

תכתבי: יש משהו שהוא לכאורה ברמת העיזבון.

אמנון רובינשטיין: מה ההצעה האלטרנטיבית?

ציפי לבני: אני רק מעלה את הבעייתיות.

ציפי לבני: למשל, אם יש משפחה שקרועה מבחינה פוליטית, זה כן רוצה וזה לא רוצה.

אמנון רובינשטיין: אני אציע משהו בסוף.

ציפי לבני: העיקרון של סעיף קטן (ב) מאוד מקובל עלי, אבל זרקתי שאלה אם הצילומים שראינו של חייל אמיץ על גופת מחבל בסבנה או הכותרת של חייל מספר אחד, נכללת בגדר הסעיף הזה?

סיגל קוגוט: אין בזה זיהוי של צה"ל עם המפלגה.

סיגל קוגוט: מהתמונה הזאת את מבינה שצה"ל תומך במפלגה?

ציפי לבני: לא מדובר על תמיכה, מדובר על זיהוי.

סיגל קוגוט: מה זה זיהוי?

סיגל קוגוט: לא רוצים שצה"ל כאילו יהיה מזוהה עם מפלגה מסוימת, זה לא אומר שאי-אפשר להשתמש - - -

שאול יהלום: אם את כותבת רק מה שאת אמרת, זה טוב, אבל הפירוש שאמרת עכשיו בעל-פה צריך להיות מקובע בחוק.

ציפי לבני: בהגדרה של איש כוחות הביטחון, "מי שמשרת או שירת בצבא הגנה לישראל" זה כמובן חל כמעט על כל האזרחים, לצערי, לא על כולם.

ציפי לבני: זה לא מביא לידי ביטוי שהפגיעה נעשתה בעת שירותו.

סיגל קוגוט: זה כתוב למעלה, "שנפגע עקב היותו איש כוחות הביטחון או נפגע פגיעת איבה", לא באיזו תאונת דרכים או מישהו שאי-פעם היה בצבא ואולי הפגיעה שלו בכלל לא קשורה לצבא.

ציפי לבני: בזה נסתתמה טענתי.

אמנון רובינשטיין: יהודית נאות, בבקשה.

יהודית נאות: אני התכוונתי שכאשר מישהו נפטר, לפי חוק התגמולים למשפחות שכול, לא כל בני המשפחה בהמוניהם מקבלים את הפיצויים, את קצבת השארים וכן הלאה.

יהודית נאות: הלכתי בצורה מצמצמת ואמרתי: אלה שמקבלים את הקצבה הם גם אלה שיכולים לתת את ההסכמה לצילום.

יהודית נאות: אותו דבר בנפגעי פעולות איבה.

יהודית נאות: ה חוק הגדיר מי זה בן-משפחה, ואלה יכולים גם להתיר שימוש.

שאול יהלום: מה זה שייך?

שאול יהלום: הורים לא מקבלים קצבה, וזכר הבן זה הדבר הכי חשוב להם.

יהודית נאות: אתה צודק.

יהודית נאות: תודה.

אופיר פינס-פז: לגבי סעיף קטן (א) אני מסכים עם מה שציפי ליבני הציעה.

אופיר פינס-פז: לגבי סעיף קטן (ב), קודם כול, הוא גורף מדי והוא לא ברור מספיק.

אופיר פינס-פז: אני מציע לכתוב את מה שאומרת יהודית נאות, ששום מפלגה לא צריכה לנכס את צה"ל במסגרת תעמולת הבחירות שלה במובן שישתמע שצה"ל תומך במפלגה.

אופיר פינס-פז: וזה צריך להיות כתוב.

אופיר פינס-פז: דבר שני, אסור לעשות שימוש בחיילים, קצינים, אנשים במדים, שוטרים וכן הלאה.

יהודית נאות: מקובל עלי.

אמנון רובינשטיין: שלמה שהם, בבקשה.

אופיר פינס-פז: אני הצעתי לעשות תוספת ולומר, שאסור לשום מפלגה להשתמש בחייל בודד.

אופיר פינס-פז: כשאתה לוקח חייל, זה עדיין לא אומר שצה"ל בעדך, זה אומר שלקחת חייל במדים או קצין במדים או איש משטרה במדים, ואתה מעביר באמצעותו מסר, זה לא אותו דבר, וצריך להדגיש את זה.

שאול יהלום: חייל בודד בשמו המלא, בפרטיו המזוהים.

אמנון רובינשטיין: אני רוצה להצביע על סעיף קטן (א).

אמנון רובינשטיין: יהושע שופמן תקרא את הסעיף עם התוספת של שאול יהלום.

יהודית נאות: זה מצוין.

יהודית נאות: היתה גם הצעה של ציפי לבני להוריד את המילה "בעובדת".

יהושע שופמן: זה יוצר בעיה כי אם נכתוב "בשמו ובדמותו של מי שנפגע", אז אם אדם נפגע, אתם רוצים לאסור שימוש בעובדת הפציעה או המוות.

יהושע שופמן: אם יש אדם שנפגע בעת שירותו בצבא, אם נכתוב "לא ייעשה שימוש בשמו או בדמותו של אדם שנפגע בצבא", נקודה.

יהושע שופמן: אם הוא נפגע בצבא, אני לא יכול להשתמש בדמותו גם בלי קשר לפציעה.

אמנון רובינשטיין: רבותי, יש הצעה, שאם קוראים אותה במלואה, עונה על הבעיה שהעלתה ציפי ליבני: "לא ייעשה שימוש בתעמולת בחירות בעובדת פציעתו או מותו של איש המזוהה בשמו או בדמותו".

אמנון רובינשטיין: את לא מביאה פצוע נכה ואת אומרת "תראו את האיש הזה".

ציפי לבני: כשמתחילים במילה "בעובדת" זה מתייחס לעובדה.

ציפי לבני: כל מה שתכתבו אחר כך לא משנה.

ציפי לבני: אסור לי לתאר עובדה, כי יש שם מישהו שאנחנו יודעים מי הוא?

אמנון רובינשטיין: בלי הסכמת משפחה, אסור.

אמנון רובינשטיין: זו הכוונה.

שאול יהלום: בלי שם.

יהודית נאות: כן, יש גם פרטיות.

אמנון רובינשטיין: אני מצביע על סעיף 2ב(א) עם התוספת של יהושע שופמן.

אמנון רובינשטיין: מי בעד ההצעה הזאת?

אמנון רובינשטיין: מי נגד?

אמנון רובינשטיין: מי נמנע?

אמנון רובינשטיין: בעד הסעיף - 4 נגד - אין נמנעים - אין

אמנון רובינשטיין: סעיף 2ב(א) אושר.

אמנון רובינשטיין: סעיף קטן (ב) יהיה לפי הניסוח של שלמה שהם.

אמנון רובינשטיין: תקרא אותו.

שלמה שהם: לא ייעשה שימוש בתעמולת בחירות בצבא הגנה לישראל באופן שיש בו כדי ליצור תחושה כי צבא ההגנה לישראל מזוהה עם מפלגה או רשימת מועמדים.

אמנון רובינשטיין: מי בעד הסעיף בניסוחו המוצע?

אמנון רובינשטיין: בעד הסעיף - 5 נגד - אין נמנעים - אין אושר הניסוח של שלמה שהם לסעיף 2ב(ב).

אמנון רובינשטיין: הסעיף אושר פה אחד.

אמנון רובינשטיין: סעיף של חיילים, אתם רוצים לנסח?

יהודית נאות: אז זה פותר את הבעיה של החייל הבודד.

אמנון רובינשטיין: מי בעד סעיף קטן (ג)?

אמנון רובינשטיין: בעד הסעיף - 3 נגד - אין נמנעים - אין אושר סעיף 2ב(ג).

אמנון רובינשטיין: הסעיף אושר.

אמנון רובינשטיין: אני רוצה להזכיר שטומי לפיד הזכיר בישיבה הקודמת לגבי אדם שמביימים אותו כחייל.

שאול יהלום: זה מותר.

דורית ואג: אז סיכמתם שלא יקחו אדם וישימו לו תחפושת של חייל.

אמנון רובינשטיין: בישיבה הקודמת היתה התנגדות לזה.

ציפי לבני: זה נראה לי נורא ואיום.

שאול יהלום: דיברנו על כך שאם אני רוצה להראות פלוגת חיילים מסתערת, למה לא?

אמנון רובינשטיין: פלוגת חיילים מסתערת זה דבר אחר.

דורית ואג: לא, הוא לוקח שחקנים ועושה אותם פלוגת חיילים מסתערת.

אמנון רובינשטיין: אם מתירים בימוי כזה, אז אני לא מבין מה הטעם באיסור.

אמנון רובינשטיין: פלוגה אמיתית אסור לצלם, אבל פלוגה מבוימת מותר?

שאול יהלום: מותר לצלם פלוגה אמיתית.

אמנון רובינשטיין: אם זה יוצר הזדהות שצה"ל לכאורה מזוהה עם מפלגות מסוימות?

שאול יהלום: מותר לי להגיד "תתנדב לצה"ל", אבל אסור שצה"ל יגיד שהוא תומך במפד"ל.

אמנון רובינשטיין: סעיף קטן (ד) מגדיר את איש כוחות הביטחון ונפגע פגיעת איבה ובן-משפחה.

אמנון רובינשטיין: מי בעד הסעיף?

אמנון רובינשטיין: בעד הסעיף - 4 נגד - אין נמנעים - אין אושר סעיף 2ב(ד).

אמנון רובינשטיין: אנחנו עוברים לסעיף 2ג, הגבלה על שימוש בילדים בתעמולת בחירות.

אמנון רובינשטיין: קיבלתי תזכיר ממר קדמן, אבל קודם נעביר את הסעיף לקריאה ראשונה, כדי שתהיה לנו אפשרות להחיל את זה על הבחירות הבאות.

אמנון רובינשטיין: סיגל קוגוט, תקראי את הסעיף.

אמנון רובינשטיין: (קוראת נוסח הצעת משרד המשפטים לסעיף 2ג, מתאריך 5 בדצמבר 2000, להצעת חוק הבחירות (דרכי תעמולה) (תיקון - דרכי תעמולה), התש"ס-2000, של חברת הכנסת יהודית נאות וקבוצת חברי כנסת).

יהודית נאות: לדעתי, זה ניסוח מבריק.

שאול יהלום: אני מבקש שהגיל יהיה 14 ולא 15.

דורית ואג: היתה על זה הצבעה.

דורית ואג: היו שתי גרסאות.

יהודית נאות: שאול יהלום, תתאים את עצמך לחוק עבודת נוער.

סיגל קוגוט: לפי הנוסח הזה, להציג מועמד ובני משפחתו יהיה אסור.

יהושע שופמן: אנחנו ניסחנו את זה לבקשת הוועדה.

אמנון רובינשטיין: צריך להוסיף סייג "למעט בן-משפחתו של מועמד".

דורית ואג: בבחירות הקודמות השופט מצא התנגד לזה, הוא פסל שידורים של מועמדים עם ילדים.

יהודית נאות: אני מציעה שאת המערכת המלוכלכת הזאת נשאיר למבוגרים ולא לילדים.

שאול יהלום: אמנון רובינשטיין צודק.

שאול יהלום: אני מציע להוסיף סייג, אלא אם כן הילד מופיע עם הוריו, לא רק אם הוא מועמד.

יהודית נאות: בשום פנים ואופן לא.

שאול יהלום: יש ויכוח עכשיו עם חבר כנסת על משפחות ברוכות ילדים.

שאול יהלום: הוויכוח הזה יכול להופיע מחר בתעמולת בחירות, זה לגיטימי.

שאול יהלום: אני לוקח אמא עם כל המשפחה שלה בקרני שומרון, והם אומרים: ילדים זה שמחה, ילדים זה אהבה, ילדים זה אושר.

שאול יהלום: ומראים חבר כנסת לבד, שיושב בכנסת לבד.

תמי אדרי: הדוגמה שחבר הכנסת יהלום הציג עכשיו היתה בבחירות האחרונות, אני לא זוכרת מטעם איזה מפלגה.

תמי אדרי: היו שם עשרה ילדים, אז מי שהיה ילד שנראה שהוא מבוגר נשאר, ולכל האחרים שמו פלטה על הפרצוף.

אמנון רובינשטיין: אני רוצה לשמור לעצמי את הזכות אחרי הקריאה הראשונה, זה לא ייקרא נושא חדש, להוסיף הקלות נוספות.

אמנון רובינשטיין: זה לא רק עניין אמריקני שכולם מתנגדים לו, ראיתי את תעמולת הבחירות גם בגרמניה וגם באנגליה, ובלייר, למשל, הופיע כל הזמן עם בני משפחתו, עם הילדים הקטנים שלו.

אמנון רובינשטיין: מי בעד ההצעה הזאת?

שאול יהלום: עם התיקונים שלך לעתיד.

שאול יהלום: אם לא, נכניס כבר עכשיו.

יהודית נאות: שאול יהלום, מה שונים הילדים של המועמדים מילדים אחרים.

יהודית נאות: זו הפליה.

אמנון רובינשטיין: שאול יהלום, זו הצעת חוק פרטית, צריך לכבד את הרצון של המציעה.

יוסי כץ: שאול יהלום, נעביר את הצעת החוק בקריאה ראשונה.

יוסי כץ: חברי כנסת נוספים יהיו ערים לעניין הזה, יעירו את ההערות שלהם בדיון, ונוכל להגיע לנוסח הכי טוב שיכול להיות.

שאול יהלום: יהודית נאות, לפחות תסכימי להוריד לגיל 14.

דורית ואג: חוק עבודת נוער מדבר על גיל 15.

יהודית נאות: שאול יהלום, אני מוכנה לקבל את זה, אבל לא נוסיף בני-משפחה.

שאול יהלום: נדבר אחרי הקריאה הראשונה.

אמנון רובינשטיין: לא, אז הסעיף יהיה כמו שהוא, ואחרי הקריאה הראשונה נדון לגבי כל המכלול.

אמנון רובינשטיין: מי בעד הסעיף?

אמנון רובינשטיין: בעד סעיף 2ג - 5 נגד - אין נמנעים - אין סעיף 2ג אושר.

אמנון רובינשטיין: הסעיף אושר פה אחד.

אמנון רובינשטיין: מה נותר לנו?

סיגל קוגוט: נשאר הרכב, וסעיף 6 זה האורות.

יהודית נאות: על סעיף 6 הוחלט.

ציפי לבני: מה זה הסעיף של האורות?

שלמה שהם: "לא תהא תעמולת בחירות באמצעות אורות או באמצעות שלטים או מודעות מוארים.

אמנון רובינשטיין: עכשיו יהיה מותר.

שאול יהלום: יהיה מותר לקחת קרן לייזר ולשים מעל כל תל-אביב את האות גימ"ל, למשל?

סיגל קוגוט: האיסור לא יהיה בחוק התעמולה, אבל זה כפוף לאיסורים אחרים, יש חוקי איכות סביבה.

סיגל קוגוט: זאת אומרת, אסור לך לסנוור בדרך מכוניות, כי יש חוק אחר שאוסר זאת.

שאול יהלום: ההבדל הוא שכאן מדובר בסנקציות מיידיות של ועדת הבחירות המרכזית.

שאול יהלום: לכן להגיד, שזה קיים בחוק אחר, זה לא אותו דבר.

אמנון רובינשטיין: שאול יהלום, הצביעו על זה כבר.

אמנון רובינשטיין: אנחנו עוברים הלאה, לרכב.

סיגל קוגוט: בהצעה של חברת הכנסת נאות לא הוצע לבטל לחלוטין את האיסור בשימוש ברכב, אלא הוצע לכתוב גודל של מדבקה סביר.

סיגל קוגוט: בהתייעצות עם משרד התחבורה, וכפי שנראה לנו, יש בפקודת התעבורה הרבה איסורים על ראות ועל חוסר בטיחות, לא צריך בחוק התעמולה סעיף מיוחד על רכב.

סיגל קוגוט: זה צריך לחסות תחת הכללים הרגילים.

סיגל קוגוט: לא צריך שהשופט חשין יאכוף על עם ישראל את חוקי התעבורה, יש בשביל זה שוטרים ופקחים.

סיגל קוגוט: לכן אנחנו מציעים לבטל את האיסור כאן, ותחול פקודת התעבורה והתקנות.

אמנון רובינשטיין: את מוכנה לזה?

יהודית נאות: אני מסכימה.

אמנון רובינשטיין: מי בעד סעיף 5?

אמנון רובינשטיין: בעד הסעיף - 4 נגד - אין נמנעים - אין סעיף 5 אושר.

אמנון רובינשטיין: רבותי, נותר דבר אחד מהישיבה הקודמת, האיסור על רשויות השידור בעניין תעמולת בחירות.

אמנון רובינשטיין: הצעתי הצעת פשרה, שאיסור התעמולה יישאר, אבל בתנאי שיש שימוש לרעה.

אמנון רובינשטיין: אני לא יודע איך מגדירים את זה, אבל שהשופט ישבור את הראש.

אמנון רובינשטיין: לבטל את זה, משרד המשפטיים מתנגד, ובצדק.

אמנון רובינשטיין: הוא אומר שכשיש תחנת טלוויזיה פרטית היא יכולה להפוך את האולפן לתעמולה למפלגה מסוימת.

שאול יהלום: אז האיסור נשאר?

אמנון רובינשטיין: עם המילים שימוש לרעה.

שאול יהלום: תעמולת בחירות זה לא לרעה.

אמנון רובינשטיין: שימוש מפלה, למשל.

שאול יהלום: אם יש תחנת טלוויזיה פרטית, ברור שזה לרעה מבחינתך.

שאול יהלום: האיסור צריך להיות ללא שום תוספות.

אהוד שיל"ת: על מה מדברים?

דורית ואג: על העניין של פופוליטיקה - נסים משעל.

אמנון רובינשטיין: חבר הכנסת לפיד ביקש, בכל לשון של בקשה, למחוק את האיסור הזה על תעמולת בחירות.

אמנון רובינשטיין: לעומת זאת, חברי ועדה אחרים, ובראשם שאול יהלום, אמרו שצריך להשאיר את האיסור הזה.

אמנון רובינשטיין: אני הצעתי הצעת פשרה, שהאיסור יישאר, אבל שיהיה בו משהו על שימוש מפלה או שימוש לרעה.

אמנון רובינשטיין: אולי אפשר לדחות את זה להמשך הדיון, ולהעביר בינתיים את מה שהסכמנו עליו לקריאה ראשונה.

דורית ואג: אני מזכירה לכם שהצעת חוק, אחרי קריאה טרומית, אי-אפשר לפצל, מה שלא מעבירים עכשיו לקריאה ראשונה, אי-אפשר יהיה לשמור.

אמנון רובינשטיין: יהודית נאות, מה את מציעה?

יהודית נאות: רשות השידור איננה.

דורית ואג: בסוף הוחלט לא לקרוא להם, אז לא הזמנתי נציגים.

יהודית נאות: אני הצעתי במקור, שכל הנושא של להראות רגליים, יימחק, כי אי-אפשר לעמוד בזה.

אמנון רובינשטיין: זה כבר מחוק, מדובר כעת רק באיסור על תעמולת בחירות.

אמנון רובינשטיין: היה איסור על הצגת אנשי ציבור, את זה ביטלנו מזמן, נותר איסור על תעמולת בחירות.

שאול יהלום: נסים משעל עושה משעל חם, מראיין את שנינו עכשיו על פעולות של צה"ל, ושואל: האם צה"ל נוהג נכון בגילה?

שאול יהלום: זה מותר, ואנחנו יכולים להתווכח.

שאול יהלום: אבל אם את אומרת: תצביעו לשינוי ואנחנו ניישם דבר מסוים או שאני אומר הפוך, זה היום אסור.

שאול יהלום: הטענה היא - - -

יהודית נאות: שאי-אפשר להבחין בין זה לזה.

שאול יהלום: נכון שיש שטח אפור, אבל כשיש איסור, אז נמנעים מלעשות דברים מוגזמים, ולי עצמי כרמית גיא פעם הפסיקה ביומן הצהרים את השידור, כי היא אמרה, "זה כבר תעמולה, אל תמשיך".

שאול יהלום: אם לא יהיה איסור, כל היום אני אגיד רק מפד"ל.

יהודית נאות: צריך לשנות את הסעיף, כי אמנון רובינשטיין הוסיף שימוש לרעה.

שאול יהלום: זה שימוש לטובה.

שאול יהלום: תעמולת בחירות זה לא דבר רע.

שאול יהלום: עצם הדבר הטוב אסור פה.

אמנון רובינשטיין: אני רוצה להבהיר במה מדובר.

אמנון רובינשטיין: חברת הכנסת יהודית נאות, בהצעת חוק שעברה בקריאה מוקדמת, הציעה לבטל את האיסור על תעמולת בחירות, לא על השתתפות אישים פוליטיים.

אמנון רובינשטיין: חבר הכנסת שאול יהלום מתנגד לזה ואומר: אישים פוליטיים יכולים להופיע, אבל אסור להם בתקופה הרלוונטית לומר, ולכן תצביעו א', ב', ג', ד'.

ציפי לבני: העימות שהיה בין ביבי נתניהו ויצחק מרדכי, מה זה היה?

שאול יהלום: עימות זה מותר, זה על חשבון זמנם.

דורית ואג: זה היה מותר בתנאי שיהיה עוד עימות שלא היה.

ציפי לבני: זה לא היה על חשבון זמנם, זה היה על חשבון נסים משעל.

אמנון רובינשטיין: אני מצביע.

אמנון רובינשטיין: מי בעד ביטול האיסור?

יהודית נאות: אני בעד ביטול האיסור הזה, כי אני חושבת שאי-אפשר לקיים אותו.

יהודית נאות: עצם ההופעה זו תעמולה.

שאול יהלום: לא נכון.

יהודית נאות: בוודאי.

יהודית נאות: למה אתה רץ היום לפוליטיקה?

אופיר פינס-פז: ההצעה היא לבטל את השידורים של תעמולה בטלוויזיה?

שאול יהלום: לא.

שאול יהלום: המצב החוקי היום שמותר להופיע עד יום הבחירות בשידורי בחירות, אבל אסור, למעט תעמולת בחירות המותרת, לעשות תעמולת בחירות.

שאול יהלום: זאת אומרת, ביומן הבוקר אני יכול לדבר על הכול, אבל אסור לי להגיד "תצביעו מפד"ל".

שאול יהלום: כאן מציעה יהודית נאות לבטל את זה, ואני אומר להשאיר את זה.

ציפי לבני: השופט מצא קבע בפסיקתו משהו בניגוד מוחלט למה שכתוב בחוק, שעימותים פוליטיים הם לא תעמולת בחירות, ולכן התאפשר העימות ההיסטורי בין איציק מרדכי לביבי נתניהו.

אמנון רובינשטיין: זה לא שייך לזה.

שאול יהלום: לא היתה בזה הפליה.

ציפי לבני: לא נכון.

שאול יהלום: כן, לכן הוא לקח את כל שלושת המועמדים.

אמנון רובינשטיין: אני מציע שנעביר את הצעת החוק בקריאה ראשונה, ונשאיר את זה לדיון בקריאה שנייה ושלישית, ואולי נציע ניסוח פשרה בעניין של איסור הפליה, מפני שלדעתי יש כאן בעיה ששאול יהלום הצביע עליה, שערב הבחירות לוקחים אדם, לא לעימות, אלא לראיון על מצב המשק, והוא אומר: מצב המשק נפלא, תצביעו אמת.

יהודית נאות: בדיוק, לכן אמרתי שצריך למחוק את השטות הזאת.

שאול יהלום: אבל מחר ראש העיר מצנע יעשה את זה, ייקחו אותו כפרשן על הצבא.

אמנון רובינשטיין: מי בעד ההצעה שלי להעביר את זה לקריאה ראשונה עם דיון נוסף על זה?

אמנון רובינשטיין: הצבעה בעד ההצעה של אמנון רובינשטיין להעביר את הסעיף - 3 מי בעד ההצעה של שאול יהלום להתנגד לביטול?

אמנון רובינשטיין: הצבעה בעד ההצעה של שאול יהלום להתנגד לביטול - 4

אמנון רובינשטיין: הסעיף נפל.

יהודית נאות: תעבירו לקריאה ראשונה בלי הסעיף הזה.

אמנון רובינשטיין: מי בעד העברת הצעת החוק לקריאה ראשונה?

אמנון רובינשטיין: הצבעה בעד הצעת החוק - 5 נגד - אין נמנעים - אין אושר להעביר את הצעת חוק הבחירות (דרכי תעמולה) (תיקון - דרכי תעמולה), התש"ס-2000, של חברת הכנסת י' נאות וקבוצת חברי כנסת, לקריאה ראשונה.

אמנון רובינשטיין: הישיבה נעולה.